2. ปัจจัยความเสี่ยง

  บริษัทฯ มีการบริหารความเสี่ยงทางธุรกิจภายใต้การกำกับดูแล ของ
  คณะกรรมการบริหารความเสี่ยง (Risk management Committee)
  เพื่อรายงานความเสี่ยงและติดตามผลการบริหารจัดการความเสี่ยง
  และติดตามดูแลการดำเนินการให้เป็นไปตามแผนงาน
  เพื่อช่วยให้ความเสี่ยงที่อาจเกิดขึ้นจากทั้งปัจจัยภายในและภายนอก
  มีการบริหารจัดการอย่างมีประสิทธิภาพ และควบคุมให้อยู่ในระดับที่ยอมรับได้ ตามนโยบายบริษัทฯ
  ที่ให้ความสำคัญต่อการบริหารจัดการความเสี่ยงให้ทันต่อสถานการณ์
  และแนวโน้มการเปลี่ยนแปลงต่างๆ ทั้งภายในและภายนอกองค์กรที่เปลี่ยนแปลงไปอย่างรวดเร็ว

1.  ความเสี่ยงจากการแข่งขันในธุรกิจโรงพยาบาลที่เพิ่มสูงขึ้น

  ธุรกิจโรงพยาบาลเอกชนเป็นธุรกิจที่มีการแข่งขันสูงและมีแนวโน้มเพิ่มสูงขึ้นตลอดมา
  นอกจากการแข่งขันกับโรงพยาบาลเอกชนในระดับเดียวกันกับบริษัทแล้ว
  บริษัทยังต้องแข่งขันกับโรงพยาบาลเอกชนระดับล่าง
  และโรงพยาบาลภาครัฐที่เริ่มขยายการบริการนอกเวลาในรูปคลินิกพิเศษนอกเวลา
  นอกจากนี้ในระยะเวลาที่ผ่านมาผู้ประกอบการโรงพยาบาลเอกชนและโรงพยาบาลของรัฐมีการขยายการลงทุนเพื่อเพิ่มประสิทธิภาพในการให้บริการและเพิ่มขีดความสามารถในการแข่งขันและคาดว่าจะยังคงดำเนินต่อไปทั้งในระยะใกล้และระยะกลาง
  บริษัทจึงต้องมีการปรับปรุงและพัฒนาการให้บริการทางการแพทย์
  รวมถึงการจัดหาอุปกรณ์ทางการแพทย์ที่ทันสมัยเพื่อขยายฐานลูกค้า
  บริษัทจึงอาจได้รับผลกระทบจากการแข่งขันที่สูงขึ้นดังกล่าว
  และเพื่อคงความสามารถในการแข่งขัน
  บริษัทอาจต้องลงทุนเพิ่มเติมอย่างมีนัยสำคัญในเทคโนโลยีและอุปกรณ์เครื่องมือทางการแพทย์ที่ทันสมัยรวมทั้งการลงทุนในระบบเทคโนโลยีสารสนเทศเพื่อสนับสนุนและรองรับการให้บริการทางการแพทย์ของบริษัท

2.  ความเสี่ยงจากการขาดแคลนที่ไม่สามารถรักษาบุคลากรทางการแพทย์หรือผู้บริหารสำคัญไว้ได้

  ปัจจุบันธุรกิจโรงพยาบาลในประเทศประสบปัญหาการขาดแคลนบุคลากรทางการแพทย์โดยการผลิตบุคลากรทางการแพทย์ต้องพึ่งพาภาครัฐเป็นหลัก
  และที่ผ่านมาจำนวนบุคลากรทางการแพทย์ก็ไม่เพียงพอต่อความต้องการทำให้บริษัทต้องแข่งขันกับผู้ประกอบการรายอื่นเพื่อรักษาและดึงดูดบุคลากรทางการแพทย์ที่มีความชำนาญซึ่งอาจส่งผลต่อต้นทุนในการดำเนินงานของบริษัท

  อย่างไรก็ตามเนื่องจากกลุ่มโรงพยาบาลวิชัยเวช อินเตอร์เนชั่นแนล
  เป็นเครือข่ายโรงพยาบาลขนาดกลางและมีการสนับสนุนงบประมาณในด้านการศึกษาและวิจัยให้แก่บุคลากรทางการแพทย์อย่างต่อเนื่องเพื่อเป็นการเพิ่มความชำนาญเฉพาะทางและเป็นองค์กรแห่งการเรียนรู้เพื่อเพิ่มพูนความรู้ทางวิชาการแพทย์ในด้านต่างๆ
  อีกทั้งบริษัทยังมีมาตรการในการกำหนดค่าตอบแทนที่เหมาะสมเมื่อเปรียบเทียบกับผู้ประกอบการรายอื่นในกลุ่มธุรกิจโรงพยาบาลเอกชน

3.  ความเสี่ยงจากการถูกเรียกค่าเสียหายหรือถูกฟ้องร้อง

  เนื่องจากการประกอบธุรกิจโรงพยาบาลเป็นการให้บริการด้านการแพทย์ซึ่งเกี่ยวเนื่องถึงชีวิตและสุขภาพของผู้รับบริการ
  บริษัทและโรงพยาบาลในเครือข่ายของบริษัทจึงมีความเสี่ยงในการถูกเรียกร้องค่าเสียหาย
  หรือถูกฟ้องร้องโดยผู้รับบริการทางการแพทย์ซึ่งอาจส่งผลกระทบต่อชื่อเสียงและความเชื่อมั่นของผู้รับบริการที่มีต่อบริษัทและโรงพยาบาลในเครือข่าย
  นอกจากนี้พระราชบัญญัติวิธีพิจารณาคดีผู้บริโภค พ.ศ. 2551
  ซึ่งกำหนดระบบวิธีพิจารณาคดีที่เอื้อต่อการใช้สิทธิ์เรียกร้องของผู้บริโภค กล่าวคือ
  ผู้บริโภคที่ได้รับความเสียหายจะได้รับการแก้ไขเยียวยาด้วยความรวดเร็วโดยคุ้มครองสิทธิ์ของผู้บริโภคที่จะใช้สิทธิทางศาลซึ่งทำให้มีแนวโน้มว่าผู้ประกอบการในธุรกิจนี้อาจถูกฟ้องร้องหรือเรียกค่าเสียหายจากการบริการทางการแพทย์โดยผู้รับบริการเพิ่มมากขึ้น

  เพื่อป้องกันปัญหาการฟ้องร้องดังกล่าวที่อาจเกิดขึ้นในอนาคต
  โดยปกติแพทย์หรือคณะแพทย์จะทำการ ตรวจรักษาอย่างละเอียดรอบคอบ
  เพื่อกำหนดแผนการรักษาของผู้ป่วยแต่ละรายที่เหมาะสม รวมถึงการประเมิน ความเสี่ยง ข้อดี –
  ข้อเสียจากการรักษาแต่ละแนวทางเพื่อให้ผู้ป่วยหรือญาติของผู้ป่วยรับทราบข้อมูล
  และในกรณีที่จำเป็นต้องผ่าตัดรักษา
  โรงพยาบาลกำหนดให้ผู้ป่วยเซ็นยินยอมให้รักษาตามอาการของโรคก่อนดำเนินการ
  อีกทั้งบริษัทยังมีแผนกลูกค้าสัมพันธ์ทำหน้าที่รับฟังข้อคิดเห็นและข้อเสนอแนะจากผู้มาใช้บริการ
  โดยมีคณะกรรมการ ความเสี่ยงร่วมพิจารณา
  วิเคราะห์ประเมินสถานการณ์และดำเนินการแก้ไขป้องกัน

4.  ความเสี่ยงจากการเปลี่ยนแปลงมาตรฐานหรือกฎระเบียบต่างๆ ที่ใช้กับบริษัทในอนาคต

  การประกาศใช้กฎหมายหรือกฎระเบียบใหม่รวมถึงการพิจารณาร่างพระราชบัญญัติคุ้มครองผู้เสียหายจากการรับบริการสาธารณสุขซึ่งเป็นกฎหมายที่มุ่งคุ้มครองผู้เสียหายจากการรับบริการสาธารณสุขและมีเป้าหมายเพื่อชดเชยความเสียหายที่เกิดขึ้นให้แก่ผู้เสียหายในเวลาอันรวดเร็วโดยไม่ต้องพิสูจน์ความรับผิด
  รวมทั้งการกำหนดให้มีการจัดตั้งกองทุนคุ้มครองผู้เสียหายจากการรับบริการสาธารณสุขเพื่อใช้จ่ายเป็นเงินชดเชยให้แก่ผู้เสียหาย
  ซึ่งสถานพยาบาลมีหน้าที่ต้องจ่ายเงินสมทบเข้ากองทุนดังกล่าวตามหลักเกณฑ์วิธีการและอัตราตามที่คณะกรรมการคุ้มครองผู้เสียหายจากการรับบริการสาธารณสุขกำหนด
  ดังนั้นบริษัทไม่อาจรับรองได้ว่าการเปลี่ยนแปลงกฎระเบียบต่างๆ หรือการประกาศใช้กฎหมาย
  หรือกฎระเบียบใหม่
  หรือการกำหนดนโยบายใหม่ที่เกี่ยวข้องกับการดำเนินธุรกิจของบริษัทในอนาคตจะไม่ส่งผลกระทบต่อผลการดำเนินงานและโอกาสทางธุรกิจของบริษัท

  อย่างไรก็ตามบริษัทและโรงพยาบาลเครือข่ายของบริษัทได้ดำเนินการและปฏิบัติตามมาตรฐานการรับรองคุณภาพโรงพยาบาล
  (HA) โดยดำเนินการและปฏิบัติตามแนวทางภายใต้ระบบ HA
  ที่กำหนดให้มีคณะกรรมการดูแลคุณภาพการรักษาผู้ป่วย
  การกำกับดูแลความปลอดภัยและสิ่งแวดล้อมรวมถึงครอบคลุมความเสี่ยงในด้านต่างๆโดยเฉพาะอย่างยิ่งความเสี่ยงเกี่ยวกับการให้บริการทางการแพทย์และรักษาพยาบาล
  ซึ่งเป็นการควบคุมความเสี่ยงจากการรักษาพยาบาล (Clinical Risk)
  ที่มีความรัดกุมกำหนดให้มีหน่วยควบคุมตรวจสอบการปฏิบัติตามกฎหมายกฎเกณฑ์และระเบียบที่เกี่ยวข้องกับสุขภาพและสิ่งแวดล้อม
  (Compliance Monitoring)
  ซึ่งการดำเนินการต่างๆดังกล่าวอาจช่วยลดผลกระทบที่อาจเกิดจากการเปลี่ยนแปลงกฎหมายเกี่ยวกับสุขภาพและสิ่งแวดล้อมได้

5.  ความเสี่ยงจากการพึ่งพาผู้จัดจำหน่ายผลิตภัณฑ์ยาและเวชภัณฑ์

  ปัจจัยที่มีความสำคัญมากประการหนึ่งสำหรับการให้บริการรักษาพยาบาลคือการจัดหาและมีไว้ซึ่งผลิตภัณฑ์ยาและเวชภัณฑ์ที่มีคุณภาพและเพียงพอสำหรับการให้บริการ
  ซึ่งบริษัทจัดจำหน่ายผลิตภัณฑ์ยาและเวชภัณฑ์ รายใหญ่ในประเทศไทยมีจำนวนไม่มาก
  บริษัทได้สั่งซื้อผลิตภัณฑ์ยาและเวชภัณฑ์จากผู้จัดจำหน่ายรายใหญ่ จำนวน 5 ราย
  บริษัทจึงมีความเสี่ยงจากการพึ่งพาผู้จัดจำหน่ายผลิตภัณฑ์ยาและเวชภัณฑ์ซึ่งอาจส่งผลกระทบต่ออำนาจต่อรองหรือต้นทุนการดำเนินงานของบริษัทและอาจส่งผลกระทบในทางลบอย่างมีนัยสำคัญต่อธุรกิจฐานะการเงินผลการดำเนินงานและโอกาสทางธุรกิจของบริษัท

  บริษัทจัดจำหน่ายส่วนใหญ่เป็นเพียงตัวแทนจำหน่ายเท่านั้นไม่ได้เป็นผู้ผลิต ซึ่งบริษัทสามารถที่จะ
  สั่งซื้อยาจากผู้ผลิตโดยตรงได้ หรือ จากบริษัทจัดจำหน่ายรายอื่นๆ แทน

6.  ความเสี่ยงเกี่ยวกับการเรียกเก็บค่ารักษาพยาบาล

  เนื่องจากการให้บริการการรักษาพยาบาลของบริษัทเป็นการให้บริการก่อนการเรียกเก็บค่ารักษาพยาบาลบริษัทจึงมีความเสี่ยงในการที่อาจไม่สามารถเรียกเก็บเงินค่ารักษาพยาบาลจากผู้ป่วยได้ครบตามจำนวน
  อย่างไรก็ตามบริษัทมีนโยบายในการบริหารจัดการเพื่อลดความเสี่ยงจากการไม่สามารถเรียกเก็บเงินค่ารักษาพยาบาล
  เช่น ในกรณีที่การรักษาพยาบาลมีแนวโน้มที่จะมีค่าใช้จ่ายสูง (และมิได้เป็นกรณีฉุกเฉิน)
  บริษัทจะประเมินราคาค่าใช้จ่ายสำหรับการรักษาพยาบาลเพื่อให้ผู้รับผิดชอบค่าใช้จ่ายทราบถึงค่ารักษาพยาบาลโดยประมาณและชำระเงินมัดจำก่อนการรักษาและการทยอยชำระค่ารักษาพยาบาล
  (สำหรับกรณีที่เป็นผู้ป่วยที่รับผิดชอบค่ารักษาพยาบาลด้วยตนเอง)
  ตลอดจนการกำหนดนโยบายในการให้เครดิตการชำระค่ารักษาพยาบาลแก่บริษัทคู่สัญญาอย่างระมัดระวังโดยจะมีการวิเคราะห์เครดิตและฐานะการเงินของบริษัทคู่สัญญาก่อน
  พร้อมทั้งทบทวนผลการติดต่อของบริษัทดังกล่าวอย่างสม่ำเสมอจึงทำให้บริษัทมีความเสี่ยงต่ำเกี่ยวกับการเรียกเก็บค่ารักษาพยาบาล

7.  ความเสี่ยงที่เกี่ยวข้องกับโครงสร้างกลุ่มบริษัทฯ

  กลุ่มบริษัทฯ มีการเข้าทำรายการระหว่างกันหลายรายการ
  ซึ่งรายการดังกล่าวเป็นรายการที่เกี่ยวข้องกับบริษัทที่เกี่ยวโยงกันโดยมีผู้บริหาร กรรมการ
  ผู้ถือหุ้นใหญ่ หรือผู้มีอำนาจร่วมกันกับกลุ่มบริษัทฯ (เรียกรวมว่า “กลุ่มที่มีความเกี่ยวโยงกัน”)
  ปัจจุบันการเข้าทำรายการระหว่างกลุ่มบริษัทฯ กับกลุ่มที่มีความเกี่ยวโยงกันนั้น
  ส่วนใหญ่เป็นรายการที่เกี่ยวเนื่องกับการดำเนินธุรกิจปกติของกลุ่มบริษัทฯ เป็นสำคัญ อาทิเช่น
  การให้บริการ การกู้ยืมระหว่างกัน เป็นต้น

  อย่างไรก็ตาม กลุ่มบริษัทฯ ได้ตระหนักถึงความเสี่ยงดังกล่าว
  และดำเนินมาตรการป้องกันความเสี่ยง
  โดยได้กำหนดแนวทางในการพิจารณาถึงความจำเป็นในการเข้าทำรายการระหว่างกัน
  และมีนโยบายในการดำเนินงานที่ชัดเจน เป็นธรรม และโปร่งใส
  สำหรับการเข้าทำรายการระหว่างกันทุกรายการ
  รวมทั้งมีการกำหนดราคาและเงื่อนไขของรายการระหว่างกัน
  โดยคำนึงถึงผลประโยชน์ที่กลุ่มบริษัทฯ
  จะได้รับเสมือนการทำรายการกับบุคคลภายนอกที่มีลักษณะรายการเทียบเท่ากัน นอกจากนี้ บริษัทฯ
  ได้ดำเนินการตามหลักเกณฑ์ กฎ ระเบียบ หรือข้อบังคับอื่นใดที่เกี่ยวข้อง
  เพื่อให้มั่นใจได้ว่าการเข้าทำรายการระหว่างกันจะเป็นไปอย่างถูกต้องและโปร่งใส เช่น
  การประเมินราคาทรัพย์สินโดยผู้ประเมินราคาจากภายนอก
  การขออนุมัติจากที่ประชุมคณะกรรมการบริษัท
  หรือที่ประชุมผู้ถือหุ้นในการเข้าทำรายการดังกล่าวแล้วแต่กรณี เป็นต้น ทั้งนี้ จากการที่กลุ่มบริษัทฯ
  ดำเนินนโยบายที่เกี่ยวข้องกับรายการระหว่างกันดังกล่าวมาอย่างต่อเนื่อง
  จึงทำให้ทุกฝ่ายมั่นใจได้ว่า กลุ่มบริษัทฯ
  สามารถบริหารความเสี่ยงที่เกี่ยวข้องกับโครงสร้างกลุ่มบริษัทฯ ได้อย่างมีนัยสำคัญ